ভুলভ্রান্তির কারণে নেটিজেনদের হাসির খোরাক হলেন ট্রাম্প!

ওয়েব ডেস্ক : মার্কিন যুক্তরাষ্ট্রের প্রাক্তন প্রেসিডেন্ট জো বাইডেন (Joe Biden) তাঁর বক্তব্যে ভুলভ্রান্তির কারণে শেষ দিকে যেমন নেটিজেনদের হাসির খোরাক হয়েছিলেন, এবার তেমনই হাসির খোরাক হলেন বর্তমান প্রেসিডেন্ট ডোনাল্ড ট্রাম্প (Donald Trump)। সেই ভিডিও ভাইরাল হয়েছে সামাজমাধ্যমে। কারণ সম্প্রতি জাপান (Japan) সফরে গিয়েছেন ট্রাম্প। আর সেখানে দেখা গিয়েছে তাঁর একের পর এক বেমানান ও বিভ্রান্তিকর আচরণ। অভিযোগ উঠেছে, রাষ্ট্রনায়কের মর্যাদা অনুযায়ী কী করতে হবে, তা যেন বিন্দুমাত্র ধারণা ছিল না ট্রাম্পের।

সম্প্রতি ভাইরাল হওয়া এক ভিডিওতে দেখা গিয়েছে, জাপানের নতুন প্রধানমন্ত্রী সানায়ে তাকাইচির (Sanae Takaichi) সঙ্গে ট্রাম্প টোকিওতে গার্ড অফ অনারে অংশ নেন। তিন দিনের সফরে থাকা ট্রাম্প প্রথমে গার্ড অফ অনারের সময় সেনাদের স্যালুট করতে হাত তোলেন, পরে আবার হঠাৎ হাত নামিয়ে ফেলেন। বুঝতে পারেন, হয়তো এটি প্রোটোকল নয়। এরপর আরও হাস্যকর ঘটনা ঘটে। প্রধানমন্ত্রী তাকাইচি যখন তাঁকে পরবর্তী ধাপে থামার সংকেত দেন। তখন ট্রাম্প (Trump) তা খেয়াল না করে হেঁটে চলে যান সামনের দিকে। এই পরিস্থিতিতে অবাক হয়ে জাপানে প্রধানমন্ত্রী কিছুটা অবাক দৃষ্টিতে মার্কিন প্রেসিডেন্টের দিকে তাকিয়ে থাকেন। তিনি হয়তো নিজেই অবাক হয়ে যেন ভাবছেন—‘এটা কী হলো!’ পরে প্রধানমন্ত্রী দ্রুত পদক্ষেপে ট্রাম্পের পাশে গিয়ে দাঁড়ান।

আরও খবর : ভয়াবহ ভূমিকম্প ইন্দোনেশিয়ায়! কম্পনের মাত্রা ৬.৬

তবে ঘটনাটি এখানেই শেষ নয়। কিছুক্ষণের মধ্যে এক নিরাপত্তারক্ষী ট্রাম্পকে ইশারা করে দেখান কোনদিক থেকে মঞ্চের দিকে যেতে হবে। কিন্তু ট্রাম্প সেই নির্দেশও উপেক্ষা করে সোজা হেঁটে যেতে থাকেন। পরে তাকাইচি নিজে পথ দেখিয়ে তাঁকে মঞ্চে নিয়ে যান। যেখানে দুই দেশের জাতীয় সঙ্গীত বাজানো হয়।

প্রসঙ্গত, এর আগেও ট্রাম্পের (Trump) নানা মন্তব্য ও আচরণ বহুবার মিম এবং কৌতুকের বিষয় হয়ে উঠেছে। কয়েক দিন আগেই তিনি দাবি করেছিলেন, “ভারতে প্রতি বছর নতুন প্রধানমন্ত্রী হয়।” এমনকি এক বক্তৃতায় ভারতকে ভুল করে ‘ইরান’ বলে ফেলেছিলেন। আবার দাবি করেছিলেন, তাঁর শুল্কনীতির কারণে ভারত-পাকিস্তানের মধ্যে সম্ভাব্য পারমাণবিক যুদ্ধ এড়ানো গিয়েছিল। ৭৯ বছর বয়সি ট্রাম্পের মানসিক সক্ষমতা নিয়ে দীর্ঘদিন ধরেই প্রশ্ন উঠছে। একাধিকবার তিনি দেশ ও নেতাদের নাম গুলিয়ে ফেলেছেন। সম্প্রতি এক পডকাস্টে মনোবিদ ড. জন গার্টনার জানিয়েছেন, ট্রাম্পের স্বভাবে অবনতি লক্ষ করেছেন তিনি। যা নাকি প্রাথমিক পর্যায়ের ডিমেনশিয়ার ইঙ্গিত হতে পারে। যদিও হোয়াইট হাউস এই দাবি খারিজ করে জানিয়েছে, প্রেসিডেন্ট ট্রাম্পের স্মৃতিশক্তি বা মানসিক স্বাস্থ্যে কোনো সমস্যা নেই।